Tiivistelmä Hyvin riippumattomana pidettyyn Irlannin oikeuslaitokseen valmistellaan merkittäviä muutoksia. Uuden lakiluonnoksen tarkoituksena on uudistaa tuomarinimityksiä ja tuomarien ylennyksiin liittyvää järjestelmää ja hälventää tiettyjä aiempia huolenaiheita. Uudistuksesta huolimatta Irlannin hallituksella säilyisi kuitenkin laaja harkintavalta, koska ehdokkaita ei aseteta paremmuusjärjestykseen eikä laadittava luettelo sido hallitusta, vaikka sen päätökset on julkaistava. On tärkeää, että tällä uudistuksella taataan oikeuslaitoksen riippumattomuus ja että siinä otetaan huomioon eurooppalaiset normit. Parhaillaan luotavana on kurinpitojärjestelmä, jonka tarkoituksena on parantaa tuomarien vastuuvelvollisuutta, minkä lisäksi tuomarineuvoston oikeusmenettelyistä vastaava lautakunta (Judicial Conduct Committee) valmistelee luonnosta oikeusmenettelyjä ja etiikkaa koskeviksi ohjeiksi sekä valitusmenettelyä. Irlannin perustuslain mukaisesti lopullinen päätösvalta tuomarien viraltapanosta, joka on ainoastaan tarkoitettu sovellettavaksi rangaistuksena väärinkäytöksestä tai kyvyttömyydestä, säilyy Irlannin parlamentilla, mikä voi herättää huolta menettelyn politisoitumisesta. Äskettäin perustettu tuomarineuvosto on jatkanut työtään useiden eri ohjeiden laatimiseksi. Parhaillaan pohditaan oikeudenkäyntikulujen rajoittamista ja oikeusapujärjestelmien parantamista. Ne voisivat parantaa oikeussuojan saatavuutta. Irlannissa on ryhdytty toimiin, joilla pyritään ratkaisemaan digitalisointiin, tuomarien asukasta kohden mitattuna vähäiseen määrään ja menettelyjen kestoon liittyvät haasteet. Irlannissa on käynnissä kattava maan korruption- ja petostentorjunnan rakenteiden sekä talousrikosten ja korruptiotapausten estämistä, tutkimista ja ratkaisemista koskevien strategioiden uudelleenarviointi. Hallitus on sitoutunut ottamaan käyttöön uusia korruption- ja petostentorjunnan rakenteita, antamaan uutta lainsäädäntöä alustavista tuomioistuinkäsittelyistä ja tarkistamaan vuonna 2018 annettua korruptiorikoksia koskevaa rikosoikeuslakia (Criminal Justice (Corruption Offences) Act). Irlannilla on yhä merkittäviä haasteita, jotka liittyvät sen valmiuksiin ehkäistä korruptiota ja rangaista korruptiosta. Nämä haasteet johtuvat rajallisista resursseista ja institutionaalisesta hajanaisuudesta. Irlannissa on käytössä korruptiota ehkäiseviä ja lahjomattomuutta edistäviä keinoja, mutta täytäntöönpanon valvontaan liittyy edelleen haasteita erityisesti varallisuusilmoitusten, lobbauksen ja pyöröovi-ilmiön osalta. Huolta on kannettu siitä, että julkishallinnon laatutasoa valvovalla lautakunnalla (Standards in Public Office Commission, SIPO), joka on julkisten viranhaltijoiden etuja koskevien tietojen julkistamista ja veroselvitysjärjestelmiä hallinnoiva valvontaviranomainen, ei ehkä ole riittäviä resursseja. Tämä asia on tarkoitus selvittää tekemällä valmiuksien arviointi. Televisio- ja radiotoimintaa valvovassa viranomaisessa (Broadcasting Authority of Ireland, BAI) on tarkoitus toteuttaa merkittävä rakenneuudistus verkkoturvallisuutta ja median sääntelyä koskevan uuden lakiluonnoksen mukaisesti. Tämän lakiluonnoksen tarkoituksena on saattaa tarkistettu audiovisuaalisia mediapalveluja koskeva direktiivi osaksi Irlannin kansallista lainsäädäntöä. Uusi lakiluonnos on määrä hyväksyä vuoden 2021 loppuun mennessä. Alan avoimuutta on pyritty parantamaan äskettäin muun muassa asettamalla saataville tiedotusvälineiden omistajuussuhteita koskeva tietokanta, jota on tarkoitus päivittää säännöllisesti. Todennäköisesti tulevina kuukausina hyväksyttävillä kunnianloukkauslakiin (Defamation Act) esitetyillä muutoksilla odotetaan olevan myönteinen vaikutus toimittajien työhön. Irlannin hallitus on perustanut median tulevaisuutta käsittelevän komitean (Future of Media Commission). Tarkoituksena on käynnistää uusia politiikkatoimia ja mahdollisia pitkän aikavälin toimia käsittelevä vuoropuhelu alan tukemista varten. Keskinäisen valvonnan osalta voidaan todeta, että tavallista lainsäätämisjärjestystä noudatettiin edelleen covid-19-pandemiaan liittyneissä lainsäädäntötoimissa, mutta huolta herätti kuitenkin ministeritason toimien vähäinen parlamentaarinen valvonta. Irlannissa on pitkälle kehitetty lainsäätämisjärjestys, mutta maassa on kuitenkin käytetty viime aikoina huomattavan usein mahdollisuutta lyhentää parlamentissa käytäviä keskusteluja. Irlannin ihmisoikeus- ja tasa-arvokeskus (Irish Human Rights and Equality Commission, IHREC) jatkaa tehokasta työtään, ja sille myönnettyyn uudelleen A-status kesäkuussa 2021. Irlannissa on vireä ja moniarvoinen kansalaisyhteiskunta, mutta kansalaisjärjestöjä koskevat rahoitusrajoitukset herättävät edelleen jonkin verran huolta. Näitä huolia on tarkoitus hälventää käynnissä olevan vaaliuudistuksen yhteydessä.

I.Oikeuslaitos

Irlanti soveltaa common law -oikeusjärjestelmää, jossa oikeuslaitos on jaettu siviili- ja rikosoikeuteen. Tuomioistuinjärjestelmä koostuu ylimmästä muutoksenhakutuomioistuimesta (Supreme Court), muutoksenhakutuomioistuimesta (Court of Appeal) sekä ensimmäisen oikeusasteen tuomioistuimista. Näitä ovat ylemmän oikeusasteen tuomioistuin (High Court), jolla on täysi lainkäyttövalta kaikissa rikos- ja siviiliasioissa, sekä rajoitettua toimivaltaa käyttävät alemman oikeusasteen ylempi tuomioistuin (Circuit Court) ja alemman oikeusasteen tuomioistuin (District Court), joiden organisaatio on järjestetty maantieteellisin perustein. Rikosasioita käsittelevät erityistuomioistuimet (Special Criminal Courts) ovat ilman valamiehistöä kokoontuvia tuomioistuimia, jotka käsittelevät puolisotilaalliseen toimintaan, kumoukselliseen toimintaan ja järjestäytyneeseen rikollisuuteen liittyviä rikosasioita. Lisäksi useissa muissa erikoistuneissa tuomioistuimissa käsitellään eri aloihin liittyviä asioita, kuten työolosuhteita. Tuomarineuvosto perustettiin vuonna 2019. Tuomarit nimittää Irlannin presidentti hallituksen esityksestä. Sopivien tuomariehdokkaiden valitsemisesta vastaa tuomarinimityksiä käsittelevä neuvoa-antava lautakunta (Judicial Appointments Advisory Board, JAAB). Syyttäjälaitos ei kuulu oikeuslaitokseen. Oikeuskansleri toimii hallituksen neuvonantajana oikeudellisissa kysymyksissä. Lakimiehet jaetaan toimistoasianajajiin, joita edustaa Law Society -asianajajayhdistys, ja oikeudenkäyntiasianajajiin, joita edustaa pääasiassa Bar of Ireland -asianajajayhdistys. Sekä toimisto- että oikeudenkäyntiasianajajiin liittyvästä kansallisesta sääntelystä vastaa vuonna 2016 perustettu riippumaton oikeudellisten palvelujen sääntelyviranomainen (Legal Services Regulatory Authority).

Riippumattomuus

Kansalaisten ja yritysten käsityksen mukaan Irlannin oikeuslaitoksen riippumattomuus on edelleen hyvä. Tuomioistuinten ja tuomarien riippumattomuutta pitää melko hyvänä tai erittäin hyvänä 73 prosenttia väestöstä ja 77 prosenttia yrityksistä. Käsitys oikeuslaitoksen riippumattomuudesta on pysynyt vakaana vuodesta 2016 lähtien.

Äskettäin perustettu tuomarineuvosto on jatkanut useiden eri ohjeiden laatimista koskevaa työtään tekemällä tutkimuksia ja valmistelemalla luonnoksia. Irlannissa on käynnistetty nykyaikainen tuomareiden koulutusohjelma. Tätä edesauttoi virassa toimivan tuomarin nimittäminen oikeudellisten opintojen johtajaksi (Director of Judicial Studies). Euroopan neuvoston lahjonnan vastaisten valtioiden ryhmä (GRECO) suhtautui tuomarineuvoston perustamiseen myönteisesti aiemmin antamiensa suositusten mukaisesti. Tuomarineuvosto tekee tutkimusta, joka ohjaa sitä tuomitsemista koskevien ohjeiden laatimisessa. Tuomarineuvosto hyväksyi maaliskuussa 2021 henkilövahinkoja koskevat ohjeet, joissa esitetään yleiset ohjeet henkilövahinkoihin liittyvien korvausvaatimusten perusteella myönnettävistä tai arvioitavista korvaussummista. Nämä ohjeet tulivat voimaan huhtikuussa 2021 lainsäädännön voimaantulon myötä. Ohjeiden toimeenpanossa tulisi kiinnittää asianmukaista huomiota oikeuslaitoksen riippumattomuuden suojaamiseen.

Tuomarinimityksiä ja tuomarien ylennyksiä koskeva uusi lakiluonnos on valmisteltavana. Irlannin uusi hallitus esitteli uuden yleisen suunnitelman joulukuussa 2020 sen jälkeen, kun vuoden 2017 lakiluonnos tuomarinimityksistä raukesi edeltävän vaalikauden lopussa. Lakiluonnos esitettäneen parlamentille vuoden 2021 kolmannella neljänneksellä.

Tuomarinimityksistä vastaavan komitean suunniteltu kokoonpano on muuttunut. Uuden yleisen suunnitelman mukaan perustetaan yhdeksästä jäsenestä koostuva tuomarinimityksistä vastaava komitea, joka korvaa nykyisen tuomarinimityksiä käsittelevän neuvoa-antavan lautakunnan. Komiteaan kuuluvat ylimmän muutoksenhakutuomioistuimen presidentti (joka toimii komitean puheenjohtajana), kaksi tuomarineuvoston nimittämää tuomaria (joista toinen on toiminut toimistoasianajajana ja toinen oikeudenkäyntiasianajajana), yksi tuomioistuimen puheenjohtaja (joka on sen tuomioistuimen puheenjohtaja, jonka osalta komitea suosittelee nimitettäviä henkilöitä) ja neljä lautamiestä (joista kolme valitsee virkanimityksistä vastaava viranomainen [Public Appointments Service] avoimen kilpailun perusteella ja joista yhden nimittää Irlannin ihmisoikeus- ja tasa-arvokeskus). Oikeuskansleri osallistuu komitean kokouksiin virkansa puolesta mutta ilman äänioikeutta. Suunnitellun komitean kokoonpano ei mahdollista sellaisten tuomarien selvää enemmistöä, jotka ovat kollegoidensa valitsemia, mutta kokoonpanossa otetaan kuitenkin huomioon tietyt aiempien suunnitelmien osalta esille nostetut huolenaiheet lautamiesenemmistöstä ja maallikkopuheenjohtajasta. Koska oikeuskansleri on myös hallituksen tärkein oikeudellinen neuvonantaja ja osallistuu kabinetin kokouksiin, hänen jäsenyytensä komiteassa – vaikka hänellä ei olisi äänioikeutta – voi herättää huolta komitean riippumattomuudesta suhteessa hallitukseen, kuten Irlannin ihmisoikeus- ja tasa-arvokeskus ja Law Society -asianajajayhdistys ovat raportoineet. Yleisessä suunnitelmassa mainitaan myös ylempien tuomarien nimityksiä käsittelevä neuvoa-antava komitea, jonka tehtävänä on suositella ylimmän muutoksenhakutuomioistuimen presidentiksi, muutoksenhakutuomioistuimen presidentiksi ja ylemmän oikeusasteen tuomioistuimen presidentiksi nimitettäviä henkilöitä. Komitean kokoonpanoon kuuluvat ylimmän muutoksenhakutuomioistuimen presidentti, yksi lautamies ja oikeuskansleri. Näin ollen oikeuskanslerilla olisi merkittävä rooli oikeuslaitoksen ylimpien virkamiesten nimityksissä, mikä voisi myös herättää huolta riippumattomuudesta. On tärkeää, että lopullinen uudistus takaa oikeudellisen riippumattomuuden EU:n lainsäädännön mukaisesti ja eurooppalaiset normit huomioiden ja että se toteutetaan kuulemalla täysimääräisesti asianomaisia sidosryhmiä ja Venetsian komissiota. Euroopan neuvoston suositusten mukaan tällaisen riippumattoman nimityksistä vastaavan elimen olisi etenkin koostuttava merkittäviltä osin oikeuslaitoksen jäsenistä, ja sillä olisi oltava valtuudet antaa suosituksia tai esittää mielipiteitä, joita asiaankuuluva nimityksistä vastaava viranomainen noudattaa käytännössä.

Tuomarinimityksiä ja tuomarien ylennyksiä varten suunniteltu menettely herättää huolta. Nykyisessä järjestelmässä tuomarinimityksiä käsittelevä neuvoa-antava lautakunta suosittelee uusien tuomarinimitysten osalta oikeusministerille vähintään seitsemää ehdokasta kuhunkin vapaaseen virkaan. Esikarsinnan läpäisseitä ehdokkaita ei ole asetettu paremmuusjärjestykseen, eikä hallituksen täydy valita nimitettävää henkilöä ehdokkaiden joukosta. Tuomarien ylennykset myöntää Irlannin presidentti hallituksen esityksestä. Tuomarinimityksiä käsittelevän neuvoa-antavan lautakunnan menettely ei koske tuomarien ylennyksiä. Huolta on kannettu siitä, että nykyisen järjestelmän mukaisessa menettelyssä täytäntöönpanoviranomaiselle jää laaja päätösvalta. Yleisen suunnitelman mukaan kaikkiin tuomarinimityksiin ja tuomarien ylennyksiin on sovellettava suunniteltua uutta menettelyä. Se voi vahvistaa oikeuslaitoksen riippumattomuutta. Yleisen suunnitelman mukaan komitea esittää hallitukselle viittä ehdokasta, joita ei ole asetettu paremmuusjärjestykseen. Tämä rajoittaisi paremmin hallituksen harkintavaltaa verrattuna nykyiseen seitsemän ehdokkaan luettelon järjestelmään. Vuoden 2017 lakiluonnoksessa tätä harkintavaltaa rajoitettiin kuitenkin vielä enemmän, sillä siinä ehdotettiin vain kolmen paremmuusjärjestykseen asetetun ehdokkaan luetteloa. Uuden yleisen suunnitelman mukaan esitettävien ehdokkaiden määrän ja paremmuusjärjestyksen poisjättämisen vuoksi hallituksella olisi laaja harkintavalta tuomarinimityksissä, mikä on herättänyt arvostelua. Tätä harkintavaltaa lisää entisestään se, että hallitus voi valita syitä kertomatta hakijan, joka ei kuulu komitean laatimaan luetteloon. Hallitus katsoo, että tätä harkintavaltaa edellytetään perustuslain säännöksissä, joissa todetaan, että Irlannin presidentti nimittää tuomarit. On kuitenkin tärkeää, että tässä uudistuksessa otetaan huomioon Euroopan neuvoston suositukset toimeenpanovallan käyttäjän tarpeesta noudattaa käytännössä riippumattomien viranomaisten antamia suosituksia.

Tuomareita koskevaa kurinpitojärjestelmää kehitetään parhaillaan. Parlamentti on edelleen vastuussa tuomarien viraltapanosta. Tuomarineuvoston oikeusmenettelystä vastaava lautakunta, joka perustettiin vuonna 2020 käsittelemään oikeudellisiin virkavirheisiin liittyviä valituksia, laatii parhaillaan oikeusmenettelyjä koskevia ohjeita ja menettelyjä, jotka liittyvät valitusten epäviralliseen ratkaisemiseen ja valitusjärjestelmän hyväksyttävyyteen ja toimintaan. Valitusmenettelyn on tarkoitus olla valmis käyttöön otettavaksi kesään 2022 mennessä. Vaikka tässä asiassa on edistytty, tuomareita koskevien virallisten kurinpitomenettelyjen puuttuminen on herättänyt huolta muun muassa kansalaisyhteiskunnan toimijoiden keskuudessa. Näin ollen tulevat ohjeet ja menettelyt voisivat parantaa tuomarien vastuuvelvollisuutta; on tärkeää, että he säilyttävät oikeudellisen riippumattomuuden unionin oikeuden mukaisesti ja Euroopan neuvoston suositukset huomioiden. Parlamentti päättää edelleen tuomarien viraltapanosta, ja se pitää asiaan liittyvää harkintavaltaa itsellään, mikä voi herättää huolen menettelyn politisoitumisesta, vaikka tätä menettelyä ei ole koskaan käytetty.

Laatu

Tuomareita on edelleen vähän, ja tuomarien koulutusta varten käytettävissä olevat resurssit vaikuttavat vähäisiltä. Tuomarien määrä asukasta kohden on edelleen EU:n pienin, mikä voi myös vaikuttaa Irlannin oikeuslaitoksen tehokkuuteen. Irlannin hallitus on sitoutunut arvioimaan, kuinka paljon ja minkälaisia tuomareita tarvitaan, jotta se voi varmistaa tehokkaan lainkäytön seuraavaksi viideksi vuodeksi, mutta pikaisemmilla toimenpiteillä voitaisiin ehkä vastata myös sidosryhmien esille nostamiin huolenaiheisin. Oikeuslaitoksen asukasta kohden laskettua budjettia on kasvatettu säännöllisesti viime vuosina, ja se on yksi EU:n suurimmista, mutta bruttokansantuotteen osuutena laskettu budjetti on pysynyt muuttumattomana ja EU:n keskiarvoa pienempänä. Oikeusalan koulutuksen osalta vuonna 2020 nimitettiin osa-aikainen oikeudellisten opintojen johtaja (joka on virassa toimiva tuomari). Koulutusohjelman laajentaminen ei ole ollut mahdollista, mutta sen kehittämistä varten tarvittavan hallinnollisen tuen varmistamisessa on edistytty äskettäin. Oikeusalan koulutustarpeita käsitellyt kyselytutkimus toteutettiin vuonna 2021.

Oikeudenkäyntikulujen ja oikeusapujärjestelmän arviointia jatketaan, ja se voi parantaa oikeussuojan saatavuutta. Siviilioikeuden lainkäytön arviointi julkaistiin lokakuussa 2020. Arvioinnissa annetaan suosituksia, joilla pyritään parantamaan oikeussuojan saatavuutta siviilioikeuden alalla edistämällä riita-asioiden varhaista ratkaisemista, vähentämällä oikeudenkäyntikuluja, luomalla herkemmin reagoiva ja oikeasuhtaisempi järjestelmä ja varmistamalla paremmat tulokset tuomioistuinten käyttäjille. Arvioinnissa suositeltiin oikeudenkäyntikuluja koskevien ei-sitovien ohjeiden laatimista. Irlannin hallitus on käynnistänyt arvioinnin, jossa käsitellään tätä ehdotusta ja myös sitä, olisiko oikeudenkäyntikulut määriteltävä kiinteiksi sitovalla tavalla. Tätä asiaa koskevat suositukset on tarkoitus antaa vuoden 2021 loppuun mennessä. Hallitus on myös sitoutunut aloittamaan siviilioikeuden oikeusapujärjestelmän arvioinnin tänä vuonna. Nämä aloitteet voivat auttaa vastaamaan oikeussuojan ja erityisesti siviilioikeuden oikeusapujärjestelmän saatavuutta koskeviin huolenaiheisiin. Rikosoikeudellisen oikeusavun osalta hallitus suunnittelee järjestelmän toimintaa koskevan vastuun siirtämistä oikeusapulautakunnalle (Legal Aid Board). Vaikka rikosoikeudellisen oikeusapujärjestelmän katsotaan toimivan yleisesti ottaen hyvin, Bar of Ireland -asianajajayhdistys on ollut huolissaan oikeudenkäyntiasianajajien heikosta tulotasosta tämän järjestelmän puitteissa. Oikeusapujärjestelmien vahvistaminen ja oikeudenkäyntikulujen rajoittaminen vaikuttavat tärkeiltä asioilta, jotta oikeussuojan saatavuutta voitaisiin parantaa. Lisäksi vaihtoehtoisten riidanratkaisumenettelyjen edistämistä ja niitä koskevia kannustimia voitaisiin lisätä edelleen.

Oikeudellisten palvelujen sääntelyviranomainen toteuttaa edelleen toimenpiteitä, joilla se pyrkii puuttumaan oikeudellisten palvelujen markkinoiden jäljellä oleviin esteisiin. Sääntelyviranomainen suunnittelee ottavansa käyttöön ennen vuoden 2021 loppua oikeuspalvelujen tarjoajia koskevan kehyksen (johon voi sisältyä oikeudenkäyntiasianajajien välisiä sekä oikeudenkäynti- ja toimistoasianajajien välisiä kumppanuuksia). Sääntelyviranomainen aikoo myös tarkastella uudelleen monialaisten toimien (joihin osallistuu oikeuden alan ja muiden alojen toimijoita, kuten arkkitehtejä ja tilintarkastajia) käyttöönottoa jatkona oikeuspalvelujen tarjoajien välisten kumppanuuksien käyttöönotolle. Sääntelyviranomainen julkaisi vuonna 2020 raportin, jossa käsiteltiin sitä, olisiko toimistoasianajajan ja oikeudenkäyntiasianajajan ammatit yhdistettävä. Raportissa todettiin, ettei ammattien yhdistämisen suosittelemiselle ollut tarvittavaa näyttöä, mutta siinä sitouduttiin arvioimaan asiaa uudelleen sen jälkeen, kun muut lain puitteissa toteutettavat uudistukset on saatu valmiiksi. Sääntelyviranomainen julkaisi myös oikeuden alan toimijoiden koulutusta käsittelevän raportin, jossa suositellaan uudistuksia toimistoasianajajan tai oikeudenkäyntiasianajajan ammatin harjoittamista varten edellytettävän pätevyyden ja vaatimusten määrittelyyn. Raportissa suositellaan myös perustamaan lakisääteinen kehys oikeuden alan toimijoille tarkoitettua koulutusta nykyisin tarjoavien toimijoiden akkreditointia varten ja sen mahdollistamiseksi, että uusia koulutuksentarjoajia voidaan akkreditoida tarjoamaan ammatillista koulutusta toimistoasianajajille ja oikeudenkäyntiasianajajille. Sääntelyviranomainen tekee parhaillaan yhteistyötä oikeusministeriön kanssa näiden suositusten täytäntöönpanoa varten. Lisäksi sääntelyviranomainen toteuttaa tutkimushankkeen oikeudenkäyntiasianajajien tai toimistoasianajajien uransa alussa mahdollisesti kohtaamista esteistä. Se on määrä julkistaa vuoden 2021 loppuun mennessä. Sääntelyviranomainen otti vuonna 2020 tehtäväkseen oikeuden alan toimijoiden harjoittaman mainonnan sääntelyn ja antoi uusia tähän liittyviä asetuksia. Olisi tärkeää, että sääntelyviranomainen arvioisi, missä määrin ja miten toteutetut toimenpiteet ovat auttaneet alentamaan oikeudenkäyntikuluja ja parantamaan oikeussuojan saatavuutta.

Työt jatkuvat oikeuslaitoksen digitalisointiin liittyvien nykyisten puutteiden korjaamiseksi. Oikeusvirasto (Courts Service) on julkaissut pitkän aikavälin strategian, jonka tavoitteena on tukea paremmin oikeussuojan saatavuutta. Nykyaikaistamisohjelman painopisteisiin kuuluvat asiakirjojen sähköinen toimittaminen, asiainhallintajärjestelmä ja sähköisen tuomioistuimessa asioinnin mahdollistavan infrastruktuurin käyttöönotto. Virtual Courtroom -ohjelma on mahdollistanut covid-19-pandemian aikana yli 2 200 virtuaalisen oikeusistunnon järjestämisen maaliskuun 2020 jälkeen. Etäoikeudenkäyntejä järjestetään edelleen kaikilla lainkäyttöalueilla ja suuressa määrin ylimmässä muutoksenhakutuomioistuimessa, muutoksenhakutuomioistuimessa ja ylemmän oikeusasteen tuomioistuimessa. Niiden järjestämistä on tarkoitus jatkaa tulevaisuudessa. Vaikka vuonna 2020 toteutetut toimet mahdollistavat etäoikeudenkäyntien käytön entistä useammin siviilioikeudellisissa asioissa ja rikosoikeudellisissa muutoksenhauissa, Irlannin tulos oli EU:n keskiarvoa heikompi menettelysäännöissä, jotka mahdollistavat digitaaliteknologian käytön oikeudenkäynneissä siviili- ja kauppaoikeudellisissa ja hallinto-oikeudellisissa asioissa sekä rikosasioissa. Irlannin tulos oli myös keskimääräistä heikompi, kun arvioitiin digitaaliteknologian käyttöä tuomioistuimissa ja syyttäjälaitoksessa, sähköisen viestinnän työkalujen käyttöä tuomioistuimissa, digitaalisten ratkaisujen käyttöä rikosoikeudenkäyntien toteuttamisessa ja seurannassa ja julkaistujen tuomioiden saatavuutta verkossa suurelle yleisölle. Näin ollen Irlannin oikeuslaitoksen digitalisointia on jatkettava, jotta voidaan korjata nykyiset puutteet ja myös mahdollistaa menettelyjen kestoon liittyvien tietojen kerääminen oikeuslaitoksen toimivuutta tarkastelevan Euroopan neuvoston pysyvän komitean (CEPEJ) menetelmien mukaisesti.